בית א-דין

בית א-דין (בערבית: بيت الدين) היא עיירה נוצרית קטנה המשמשת כבירה מנהלתית של נפת שוף שבמחוז הר הלבנון שבלבנון. העיירה ידועה בזכות ארמון בית א-דין (ער') (אנ'), שהיה הגרעין שסביבו התפתחה העיירה. הארמון מארח את פסטיבל בית א-דין (אנ') השנתי בקיץ, שנוסד בתקופת מלחמת האזרחים בלבנון. העיירה ממוקמת כ-26 קילומטר מהחוף, וכ-45 ק"מ דרומית-מזרחית לבירות, מזרחית לעיירה דיר אל-קמר, ממנה היא מופרדת בעמק תלול. שטחה הכולל של בית א-דין הוא 244 דונם, וגובהה הממוצע הוא 860 מטר מעל פני הים. הארמון נבנה סביב למנזר דרוזי קטן, ומכאן שם המקום, בית א-דין (بيت الدين) בתרגום חופשי - "בית האמונה", או: בית הדת.. מה שמעיד על כך שהעיירה הייתה מאוכלסת על ידי דרוזים לפני שבשיר התגורר בה, אך אין פרטים ידועים על כך. האמיר בשיר השני (אנ') משושלת שיהאב (אנ'), שלימים הפך לשליט האמירות "הר הלבנון", החל לבנות את הארמון בשנת 1788 בניית הארמון ארכה כ-30 שנה. בבניית הארמון הועסקו אדריכלים, בנאים, סתתים ובעלי מקצוע מקומיים, איטלקים, טורקים, ודמשקאים, סגנון הבניה של הארמון הוא סגנון ערבי לבנוני, בשילוב סגנון הבארוק האיטלקי. בשנת 1806 הושלם החלק הפנימי ובשיר ובני משפחתו עברו לגור בו, ובשנת 1811 העביר בשיר את מטה האמירות מדיר אל-קמר לבית א-דין. לצורך אספקת מים לארמון, נבנתה בין השנים 1812–1814 אמה באורך של כ-16 קילומטרים שהוליכה מים ממעיינות א-צפא (אנ') שבהר בארוכ אל הארמון, ונבנה חמאם טורקי המסוגל לקרר או לחמם את המים בהתאם לעונות השנה. לצורך בניית האמה חויב כל אחד מתושבי האזור "הכשירים" לתרום יומיים של עבודה ללא תשלום. ב-1829 הושלמה בניית החלק הרשמי של הארמון, החלק שכלל את הלשכות, האולמות וחדרי האירוח והוא הפך למרכז השלטוני החדש של בשיר, כמו גם מרכז אירוח לאורחים רמי מעלה מהמזרח התיכון ואירופה. ליד הארמון ניטעו עצי תות רבים, כדי לגדל תולעי משי ולייצר את המשי שבשיר אהב. סביב הארמון נבנה היישוב בית א-דין כמקום מגורים לנותני השירותים לארמון, כמקום משכן לבני משפחתו של בשיר וכן בתים נוספים ששירתו אותו ואת ממשלו וכן את ממשלם של השליטים שבאו אחריו. לאחר שנת 1840, כאשר האמיר בשיר השני נשלח לגלות, שימש הארמון את העות'מאנים כבניין ממשלתי. בשנות ה-60 של המאה ה-19 נבחר הארמון לשמש כמקום מפקדתו של סגן המושל העות'מאני בהר הלבנון. במהלך מלחמת האזרחים בהר הלבנון בשנת 1860, תקפו הדרוזים את הנוצרים בדיר אל-קמר, טבחו בהם ובזזו את רכושם. כ-200 נוצרים נמלטו הצליחו להמלט למחנה הצבאי העות'מאני בבית א-דין כדי לחפש מקלט אך חיל המצב שהיה במקום נמנע מלהתערב, והפליטים הותקפו. במהלך ההתערבות הבינלאומית בהובלת צרפת במלחמה, בחר הקולונל הצרפתי, ד'אריקאו, בארמונו של בשיר בבית א-דין כמפקדתו. גם בתקופת המנדט הצרפתי בלבנון המשיך המקום לשמש כמשרד מנהלי מקומי. במהלך חגיגות רשמיות בבית א-דין לציון הכתרתו של הסולטאן עבדול חמיד השני בשנת 1908, התעמתו בעיר דרוזים ומרונים מהסביבה, וכתוצאה מכך נהרג אדם אחד מכל עדה. בשנת 1934 המקום הוכרז כמונומנט בעל ערך היסטורי לאומי. בשנת 1943 הכריז עליו בשארה אל-ח'ורי, הנשיא הלבנוני הראשון, כמעון הקיץ הרשמי של הנשיא. במהלך מלחמת האזרחים בלבנון (1975–1990) המבנה ניזוק קשות. לאחר 1984, כאשר הלחימה נסוגה מאזור זה, הורה וליד ג'ונבלאט לשחזרו. חלקים מהארמון פתוחים כיום לציבור בעוד השאר עדיין משמשים למעון הקיץ של נשיא לבנון. בתוך הארמון קיים מוזיאון חשוב המכיל פריטים עתיקים ומודרניים, בגדים, כלי נשק, אוסף תכשיטי זהב, וכן ממצאים ארכיאולוגיים כמו: כלי חרס מתקופת הברונזה, פסיפסים ביזנטיים נוספים. בשיר בנה עוד שלושה ארמונות בעיר עבור בניו, מהם שרד רק ארמון מיר אמין והוא משמש כמלון יוקרה. בבית-א-דין פועל מרכז עזרה ראשונה של הצלב האדום הלבנוני. בשנת 2010 היו רשומים בה 1,606 בוגרים בעלי זכות בחירה, וכ-9500 תושבים. האוכלסייה היא בעיקר נוצרים מהזרם המארוני, המלכיתי והיווני-אורתודוקסי. בשנת 2014 היו רשומים בכפר 2,460 בוגרים בעלי זכות בחירה לפרלמנט הלבנוני, כ-99% מהם היו נוצרים. כ-85% מהנוצרים היו מרונים. העיירה מנוהלת על ידי עירייה שחבריה מתמודדים ברשימות מקומיות, ללא קשר לפוליטיקה הארצית. העירייה אחראית גם לכפרמעסר א-שוף (אנ'), כפר נוצרי קטן שנמצא כ-14 קילומטרים מזרחית לבית א-דין (העיירה הדרוזית אל-מוח'תארה נמצאת בין שני היישובים). על פי צו מס' 13292 מיום 29 ביוני 2024 העירייה הצטרפה לאיגוד אזורי, נוצרי בשם איחוד עיריות אל-ערקוב ואל-חרף (ער') (שמות כפרים באזור), כדי לסייע להקמת וניהול "פרויקטים ציבוריים בעלי תועלות משותפות ... [ו] ליישם פיתוח ושיתוף פעולה בין עיריות...". במהלך מאה העשרים ידעו היחסים בין הדרוזים לנוצרים מורדות (מעשי טבח הדדיים) ועליות (הסכמי פיוס). ב-4 באוגוסט 2001, נחתמו הסכם פיוס ואמנת שלום בין "ארמון אל-מוח'תארה" (הנהגת הדרוזים) לבין "הבניין הפטריארכלי בבית א-דין" (הנהגת הנוצרים). מאז מתקימם ביקורים הדדיים, השתתפות בארוחות לציון מועדים לאומיים וחגים. פסטיבל בית א-דין הוא פסטיבל שנתי הנערך בארמון, מדי קיץ בחודשים יולי ואוגוסט, מאז שנת 1985 ומופיעים בו אמנים לבנוניים וכן אמנים מרחבי העולם. בשנת 1997 הוכשרה החצר החיצונית של הארמון והותאמה לארח 5,000 איש ובמקביל, הנהלת הפסטיבל החלה להפיק הופעות ומחזות לבנוניים. מדי קיץ משתתפים בפסטיבל כ-50,000 צופים. הפסטיבל מנוהל כארגון ללא מטרות רווח. כ-65% מהתקציב השנתי מגיע ממכירת כרטיסים, כ-20% מנותני חסות ובנוסף מתקבלת תמיכה ממשלתית בשיעור 15%. בין השנים 2022-2019 לא התקיים הפסטיבל בשל קשיים כלכליים. בעבר הופיעו בפסטיבל גדולי הזמרים של לבנון, כמו הזמרת פיירוז, הזמר והמלחין ודיע א-סאפי. בקיץ 2023 השתתפו בפסטיבל (בין היתר) האמנים: הזמר הלבנוני ממוצא ארמני גאי מנוקיאן (Guy Manoukian) ותזמורתו, זמרת האופרה הלאומית של פריז ממצרים פרח א-דיבאני (Farrah Eldibany), המוזיקאים והיוצרים הלבנוניים בתחום הג'אז דונה ח'ליפה (Donna Khalife) וארתור סטיאן (Arthur Satyan) ועוד. היסטוריה של לבנון לבנון תחת שלטון בשיר השני מדיה וקבצים בנושא בית א-דין בוויקישיתוף פסטיבל בית א-דין - האתר הרישמי בית א-דין (באנגלית) באתר הרשמי (באנגלית) סטטיסטיקה של לבנון (באנגלית) באתר הארמון (באנגלית) יוחנן מינצקר, בית א-דין, קרדום 27-26, מרץ 1983, עמ' 214-207 פרטים באתר תיירות (באנגלית) Ealaf Alraish, قصر بيت الدين, ذاكرة تصلح للسفر, ‏2020-05-13 Beiteddine, www.middleeast.com ראו גם "על המדינות בו יאמר" כתבה על טבח הדרוזים בנוצרים. ⁨⁨המגיד⁩, 22 אוגוסט 1860⁩] alwatan, قصر بيت الدين .. حكاية جمال لعبق التراث والثقافة في لبنان, الوطن, ‏2015-10-17 (בערבית) الزمان | طبعة العراق | عربية يومية دولية مستقلة, بيت الدين تحفة وصرح معماري في قلب جبال الشوف, الزمان - طبعة العراق - عربية يومية دولية مستقلة סיכום תוצאות הבחירות (בצרפתית) أسماء العائلات في بلدة بيت الدين، قضاء الشوف، محافظة جبل لبنان في لبنان, إعْرَفْ لبنان الأحزاب تترك خيار الانتخاب للعائلات ببيت الدين والمعركة تنحصر بلائحتين, Elnashra News الجامعة اللبنانية | التشريعات | تصديق التصميم التوجيهي العام لمناطق دير القمر بيت الدين - معاصر بيت الدين (قضاء الشوف - محافظة جبل لبنان), 77.42.251.205 رعية مار الياس- معاصر بيت الدين تحتفل بعشائها السنوي بمشاركة التقدمي קהילת סנט אליאס – מעסר בית א-דין חוגגת את ארוחת הערב השנתית שלה בהשתתפות אל-תקדומי, באתר anbaaonline, ‏21 ביולי 2018 About Us, Beiteddine Art Festival "بيت الدين".. عودة إلى زمن المهرجانات, alaraby.co.uk, ‏18 יוני 2022 Events 2023, Beiteddine Art Festival